ขอคำแนะนำ Aave คืออะไร และมีมีวิธีการทำงานอย่างไร
Aave เป็นแพลตฟอร์มการกู้ยืมเงินแบบกระจายศูนย์ (decentralized) ที่แรกเริ่มเดิมทีถูกสร้างขึ้นบนบล็อกเชนของ Ethereum ในช่วงต้นปี 2020 และถัดมาก็ได้ขยับขยายไปยังบล็อกเชนอื่น ๆ หลากหลายครับ จนในปัจจุบัน Aave เปิดให้บริการอยู่ 7 บล็อกเชนด้วยกัน ได้แก่ Ethereum, Arbitrum, Optimism, Harmony, Avalanche, Polygon และ Fantom ครับ อ้างอิงจาก Defillama ในตอนนี้ AAVE เป็นโปรโตคอลในโลกคริปโตเคอร์เรนซีที่มีมูลค่าสินทรัพย์ (total value locked: TVL) สูงเป็นอันดับ 2 เป็นรองเพียงแค่ MakerDao เท่านั้น ด้วยมูลค่า TVL รวมทุกบล็อกเชนและทุกเวอร์ชันกว่า 5.37 พันล้านดอลลาร์สหรัฐ

จุดเด่นของ Aave คือการเป็นแพลตฟอร์มตัวกลางสำหรับคนที่ไม่ว่าจะต้องการหาผลประโยชน์จากการปล่อยกู้ หรือคนที่อยากจะกู้เงิน โดยกระบวนการกู้ยืมสามารถทำได้แบบไม่ระบุตัวตน ไม่ต้องมีการทำ KYC เพื่อยืนยันตัวตน, ไม่ต้องมีการยื่นสลิปเงินเดือน หรือเอกสารยืนยันเครดิต และไม่ต้องมีการส่งเอกสารใด ๆ เพิ่มเติมครับ เพียงแค่ผู้ใช้งานมีกระเป๋าเงินคริปโตอย่าง Metamask และสามารถเข้าถึงอินเตอร์เน็ตได้ ก็สามารถใช้งาน Aave ได้แล้วครับ

จริง ๆ แล้วกลไกของ Aave มีความคล้ายคลึงกับกลไกของธนาคารพอสมควรเลย ลองนึกภาพการทำธุรกิจธนาคารครับ หลักการการทำงานก็คือ ธนาคารจะเชิญชวนให้ผู้คนมาฝากเงินกับธนาคาร แลกกับการที่ธนาคารจ่ายดอกเบี้ยให้ อย่างที่พวกเราฝากเงินกันทุกวันนี้ครับ และธนาคารจะทำเงินที่รับฝากไว้นั้น ไปทำการปล่อยกู้ให้กับผู้ที่ต้องการกู้ โดยจะคิดอัตราดอกเบี้ยเงินกู้ ซึ่งโดยปกติจะสูงกว่าดอกเบี้ยเงินฝาก และส่วนต่างของดอกเบี้ย (net interest margin:NIM) ระหว่างดอกเบี้ยเงินกู้ และดอกเบี้ยเงินฝาก จะกลายมาเป็นรายได้ของธนาคาร

โดยพื้นฐานแล้ว Aave ทำงานแบบนั้นแหละครับ แต่ด้วยความที่มันทำงานอยู่บนบล็อกเชน รายละเอียดก็จะมีความแตกต่างออกไป โดย Aave จะเปิดรับฝากโทเคนต่าง ๆ บนบล็อกเชน โดยแลกกับผลตอบแทนจากมูลค่าที่ฝากไว้ และเช่นกันครับ Aave จะนำโทเคนที่มีผู้คนมาฝากไว้ ไปปล่อยกู้ ซึ่งก็จะคิดดอกเบี้ยเพิ่มเติม (ซึ่งก็จะสูงกว่าผลตอบแทนที่จ่ายให้ผู้ฝาก) ครับ แต่ตัวเลขทั้งสองตัวนี้ จะถูกคำนวณแบบ real time จากมูลค่าที่มาฝากไว้ และความต้องการกู้ของโทเคนแต่ละตัวครับ (แต่จริง ๆ แล้ว Aave จะทำการเฉลี่ยตัวเลขทั้งสองตัวนี้กับค่าเฉลี่ยเคลื่อนที่ (moving average) ในระยะเวลา 30 วันย้อนหลัง เพื่อป้องกันไม่ให้ตัวเลขมีการแกว่งมากเกินไปครับ) อีกหนึ่งจุดที่ Aave จะแตกต่างจากแพลตฟอร์มกู้ยืมเงินทั่วไปคือรายละเอียดของสัญญาการกู้ในส่วนของระยะเวลาครับ โดยจะไม่ได้มีระยะเวลากำหนดว่าสามารถกู้ได้นานเท่าไร และไม่ได้กำหนดการชำระหนี้ว่าจะจ่ายเป็นงวด หรือก้อนเดียวจบ โดยการชำระหนี้สามารถทำได้อย่างยืดหยุ่นเลย

การฝากสินทรัพย์บน Aave ก็จะมีความแตกต่างจากการฝากเงินในธนาคารเล็กน้อยครับ ถ้าเราฝากเงินในธนาคาร เงินของเราก็จะอยู่ภายใต้การดูแลของธนาคาร และเราก็ไม่สามารถทำอะไรกับเงินก้อนนั้นได้ เว้นเสียแต่เราจะถอนออกมา แต่สำหรับ Aave เมื่อเราทำการฝากโทเคนไว้กับโปรโตคอล เราจะได้สิ่งที่เรียกว่า interest-bearing token หรือโทเคนที่เปรียบเสมือนตั๋วแสดงสิทธิในสินทรัพย์ที่อยู่ภายใต้การดูแลของ Aave ครับ โดยโทเคนกลุ่มนี้จะมีตัวอักษร a นำหน้าชื่อโทเคน (เช่น aETH, aUSDC) ซึ่งถ้าหากเราต้องการจะถอนคืนสินทรัพย์ที่ฝากไว้ เราก็ทำการแลก interest-bearing token เป็นโทเคนที่ฝากไว้ได้เลยครับ แต่ความพิเศษคือ interest-bearing tokens เหล่านี้ มีสภาพคล่องด้วย หมายความว่าเราสามารถซื้อ-ขายโทเคนกลุ่มนี้ผ่านกระดานเทรดอย่าง Uniswap ได้ด้วย
เทคโนโลยีทางการเงิน & การเงินดิจิทัล,การวิเคราะห์ทางการเงิน & เศรษฐศาสตร์การเงิน,ตลาดการเงิน & ผลิตภัณฑ์และบริการทางการเงิน